title: Delegovaná smernica Komisie 2014/10/EÚ z  18. októbra 2013 , ktorou sa na účely prispôsobenia technickému pokroku mení príloha IV k smernici Európskeho parlamentu a Rady 2011/65/EÚ, pokiaľ ide o výnimku pre olovo v zliatinách ako supravodič alebo tepelný vodič použitý v hlavách chladiča na kryogénne chladenie a/alebo v kryogénne vychladených chladiacich sondách a/alebo v kryogénne vychladených systémoch na vyrovnávanie potenciálu, v zdravotníckych pomôckach (kategórie 8) a/alebo v priemyselných monitorovacích a kontrolných prístrojoch  Text s významom pre EHP

text:
               9.1.2014

               SK

               Úradný vestník Európskej únie

               L 4/63

         DELEGOVANÁ SMERNICA KOMISIE 2014/10/EÚ
   z 18. októbra 2013,
   ktorou sa na účely prispôsobenia technickému pokroku mení príloha IV k smernici Európskeho parlamentu a Rady 2011/65/EÚ, pokiaľ ide o výnimku pre olovo v zliatinách ako supravodič alebo tepelný vodič použitý v hlavách chladiča na kryogénne chladenie a/alebo v kryogénne vychladených chladiacich sondách a/alebo v kryogénne vychladených systémoch na vyrovnávanie potenciálu, v zdravotníckych pomôckach (kategórie 8) a/alebo v priemyselných monitorovacích a kontrolných prístrojoch
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (1), a najmä na jej článok 5 ods. 1 písm. a),
   keďže:

               (1)

               Smernicou 2011/65/EÚ sa zakazuje používanie olova v elektrických a elektronických zariadeniach uvedených na trh.

               (2)

               V súčasnosti nie je možné v zliatinách ako supravodič alebo tepelný vodič použitý v hlavách chladiča na kryogénne chladenie a/alebo v kryogénne vychladených chladiacich sondách a/alebo v kryogénne vychladených systémoch na vyrovnávanie potenciálu, v zdravotníckych pomôckach (kategórie 8) a/alebo v priemyselných monitorovacích a kontrolných prístrojoch nahradiť alebo odstrániť olovo. Pre tieto aplikácie nie sú v súčasnosti dostupné na trhu žiadne použiteľné prístroje bez obsahu olova.

               (3)

               Určitý čas je potrebný na uskutočnenie testov spoľahlivosti a registráciu alternatívnych riešení.

               (4)

               Smernica 2011/65/EÚ by sa preto mala zodpovedajúcim spôsobom zmeniť,

         PRIJALA TÚTO SMERNICU:
   Článok 1
   Príloha IV k smernici 2011/65/EÚ sa mení v súlade s prílohou k tejto smernici.
   Článok 2
   1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do posledného dňa šiesteho mesiaca po nadobudnutí účinnosti. Komisii bezodkladne oznámia znenie týchto ustanovení.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.

      V Bruseli 18. októbra 2013

            Za Komisiu

            predseda

         José Manuel BARROSO

      (1)  Ú. v. EÚ L 174, 1.7.2011, s. 88.

      PRÍLOHA
      Do prílohy IV k smernici 2011/65/EÚ sa dopĺňa tento bod 29:

                  „29.

                  Olovo v zliatinách ako supravodič alebo tepelný vodič použitý v hlavách chladiča na kryogénne chladenie a/alebo v kryogénne vychladených chladiacich sondách a/alebo v kryogénne vychladených systémoch na vyrovnávanie potenciálu, v zdravotníckych pomôckach (kategórie 8) a/alebo v priemyselných monitorovacích a kontrolných prístrojoch. Platí do 30. júna 2021.“


title: Vykonávacia smernica Komisie (EÚ) 2015/2392 zo 17. decembra 2015 o nariadení Európskeho parlamentu a Rady (EÚ) č. 596/2014, pokiaľ ide o nahlasovanie skutočných alebo možných porušení daného nariadenia príslušným orgánom

text:
               18.12.2015

               SK

               Úradný vestník Európskej únie

               L 332/126

         VYKONÁVACIA SMERNICA KOMISIE (EÚ) 2015/2392
   zo 17. decembra 2015
   o nariadení Európskeho parlamentu a Rady (EÚ) č. 596/2014, pokiaľ ide o nahlasovanie skutočných alebo možných porušení daného nariadenia príslušným orgánom
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 596/2014 zo 16. apríla 2014 o zneužívaní trhu (nariadenie o zneužívaní trhu) a o zrušení smernice Európskeho parlamentu a Rady 2003/6/ES a smerníc Komisie 2003/124/ES, 2003/125/ES a 2004/72/ES (1), a najmä na jeho článok 32 ods. 5,
   keďže:

               (1)

               Osoby, ktoré nahlasujú skutočné alebo možné porušenia nariadenia (EÚ) č. 596/2014 (informátori) príslušným orgánom, môžu oznámiť príslušným orgánom nové informácie a pomáhať im pri odhaľovaní trestných činov zneužívania trhu a ukladaní sankcií za ne. Osoby však môže od informovania o porušeniach odrádzať strach pred odvetou, diskrimináciou alebo zverejnením osobných údajov. Preto sú potrebné primerané opatrenia týkajúce sa informátorov na zabezpečenie celkovej ochrany a dodržiavania základných práv informátorov a obvinených osôb. Osoby, ktoré príslušným orgánom vedome nahlásia nesprávne alebo zavádzajúce informácie, by sa nemali považovať za informátorov, a teda by nemali využívať mechanizmy ochrany.

               (2)

               Príslušné orgány by mali umožniť anonymné nahlasovanie a mechanizmy ochrany uvedené v tejto smernici by sa mali uplatniť aj vtedy, keď sa anonymný informátor v neskoršej fáze rozhodne odhaliť svoju totožnosť príslušnému orgánu. Informátori by mali mať možnosť nahlásiť porušenie buď prostredníctvom vnútorných postupov, ak takéto postupy existujú, alebo priamo príslušnému orgánu.

               (3)

               Na spracovanie správ o porušení nariadenia (EÚ) č. 596/2014 a zabezpečenie komunikácie s nahlasujúcou osobou, ako aj vhodné preskúmanie správy, sú potrební špecializovaní zamestnanci príslušných orgánov, ktorí sú odborne pripravení, a to aj v oblasti platných predpisov o ochrane údajov.

               (4)

               Osoby, ktoré chcú nahlásiť skutočné alebo možné porušenia nariadenia (EÚ) č. 596/2014, by mali byť schopné prijať informované rozhodnutie o tom, ako a kedy porušenie nahlásiť. Príslušné orgány by preto mali zabezpečiť zverejnenie a jednoduchú prístupnosť informácií o dostupných komunikačných kanáloch na príslušné orgány, platných postupoch a špecializovaných zamestnancoch v rámci daného orgánu, ktorí sa zaoberajú správami o porušení. Všetky informácie týkajúce sa správ o porušení by mali byť transparentné, ľahko zrozumiteľné a spoľahlivé, aby podporovali nahlasovanie porušení a neodrádzali od neho.

               (5)

               Príslušné orgány by mali mať zavedené a používať rôzne komunikačné kanály, ktoré by sa mali ľahko používať a mali by umožňovať písomnú a ústnu, ako aj elektronickú a inú ako elektronickú komunikáciu, aby umožnili účinnú komunikáciu s ich špecializovanými zamestnancami.

               (6)

               Je dôležité, aby postupy na ochranu osôb pracujúcich na základe pracovnej zmluvy, ktoré nahlásia porušenia alebo sú obvinené z porušení nariadenia (EÚ) č. 596/2014, bez ohľadu na charakter ich pracovného vzťahu a na to, či sú platené alebo nie, chránili takéto osoby pred odvetnými opatreniami, diskrimináciou alebo inými druhmi priameho alebo nepriameho nespravodlivého zaobchádzania. Nespravodlivé zaobchádzanie môže mať v závislosti od okolností rôzne podoby. Preto je potrebné jednotlivé prípady posudzovať na základe pravidiel riešenia sporov alebo súdnych konaní dostupných v rámci vnútroštátneho práva.

               (7)

               Členské štáty by mali zabezpečiť, aby mali príslušné orgány zavedené primerané postupy ochrany na spracovanie správ o porušeniach a osobných údajov nahlásených osôb. Týmito postupmi by sa malo zabezpečiť, aby bola totožnosť každej nahlasujúcej a nahlásenej osoby chránená vo všetkých fázach postupu. Touto povinnosťou by nemala byť dotknutá nevyhnutnosť a primeranosť povinnosti zverejňovať informácie v prípade, že sa to vyžaduje na základe právnych predpisov Únie alebo vnútroštátneho práva, pričom by sa mali uplatňovať primerané záruky podľa týchto právnych predpisov, a to aj v súvislosti s vyšetrovaniami alebo súdnymi konaniami alebo ochranou slobody iných vrátane práva na obhajobu nahlásených osôb.

               (8)

               Je veľmi dôležité a nevyhnutné, aby špecializovaní zamestnanci príslušného orgánu a zamestnanci príslušného orgánu, ktorým bude umožnený prístup k informáciám poskytnutým nahlasujúcou osobou príslušnému orgánu, konali v súlade s povinnosťou zachovávať služobné tajomstvo a dôvernosť informácií pri prenose údajov vnútri aj mimo príslušného orgánu, a to vrátane prípadov, keď príslušný orgán začne vyšetrovanie, dokazovanie alebo následné presadzovanie práva v súvislosti so správou o porušeniach.

               (9)

               Členské štáty by mali zabezpečiť, aby boli všetky správy o porušeniach primerane evidované, aby bolo možné každú správu od príslušného orgánu získať a aby sa informácie získané prostredníctvom správ mohli podľa potreby použiť ako dôkaz pri presadzovaní práva. Členské štáty by mali zabezpečiť súlad so smernicou Európskeho parlamentu a Rady 95/46/ES (2) a vnútroštátnymi právnymi predpismi, ktorými sa transponuje smernica 95/46/ES.

               (10)

               S cieľom zabrániť nespravodlivému zaobchádzaniu alebo poškodeniu dobrej povesti v dôsledku zverejnenia osobných údajov, najmä údajov odhaľujúcich totožnosť dotknutej osoby, je rozhodujúca ochrana osobných údajov nahlasujúcej aj nahlásenej osoby. Preto by mali príslušné orgány okrem dodržiavania vnútroštátnych právnych predpisov o ochrane údajov, ktorými sa transponuje smernica 95/46/ES, zaviesť primerané postupy na ochranu údajov, špecificky zamerané na ochranu nahlasujúcej a nahlásenej osoby, ktoré by mali zahŕňať bezpečný systém v rámci príslušného orgánu s prístupovými právami obmedzenými len na oprávnených pracovníkov.

               (11)

               Mohlo by byť potrebné preniesť osobné údaje, ktoré príslušný orgán pripojil k správam o porušení, s cieľom vyhodnotiť správu o porušeniach, vykonať potrebné vyšetrovanie a presadiť právo. Pri prenose údajov v rámci príslušného orgánu alebo tretím stranám by mali príslušné orgány zachovať v maximálnej možnej miere dôvernosť údajov v súlade s vnútroštátnym právom.

               (12)

               Práva nahlásených osôb obvinených z porušenia nariadenia (EÚ) č. 596/2014 by mali byť chránené v snahe vyhnúť sa poškodeniu dobrej povesti alebo iným negatívnym dôsledkom. Okrem toho by sa malo v každej fáze postupu nadväzujúceho na správu v plnej miere rešpektovať právo nahlásených osôb na obhajobu a prístup k prostriedkom nápravy. Členské štáty by mali zabezpečiť právo nahlásených osôb na obhajobu vrátane práva na prístup k spisu, práva na vypočutie a práva požiadať súd o účinný prostriedok nápravy týkajúcej sa rozhodnutia vo vzťahu k nahlásenej osobe, a to podľa platných postupov stanovených vo vnútroštátnom práve v súvislosti s vyšetrovaniami alebo následnými súdnymi konaniami.

               (13)

               Preskúmaním postupov príslušných orgánov vykonávaným pravidelne a aspoň dvakrát ročne (raz za dva roky) by sa malo zabezpečiť, aby tieto postupy boli primerané a moderné, a aby tak slúžili svojmu cieľu. Na tento účel je dôležité, aby príslušné orgány vyhodnotili vlastné skúsenosti a vymieňali si skúsenosti a osvedčené postupy s inými príslušnými orgánmi.

               (14)

               Vzhľadom na to, že podrobné predpisy o ochrane informátorov by členským štátom skomplikovali zabezpečenie kompatibility a operačné zosúladenie s vnútroštátnymi systémami vrátane administratívnych, procesných a inštitucionálnych aspektov, je pri vykonávacom akte potrebná určitá flexibilita. Takáto flexibilita by sa najlepšie dosiahla prostredníctvom smernice než prostredníctvom nariadenia, z čoho vyplýva, že najvhodnejším nástrojom na to, aby mohli členské štáty účinne zapracovať režim nahlasovania porušení do svojich vnútroštátnych systémov, ako aj do inštitucionálneho rámca, bude pravdepodobne smernica.

               (15)

               Vzhľadom na skutočnosť, že nariadenie (EÚ) č. 596/2014 nadobudne účinnosť 3. júla 2016, je potrebné, aby členské štáty transponovali a uplatňovali ustanovenia týkajúce sa tejto smernice od 3. júla 2016.

               (16)

               Opatrenia stanovené v tejto smernici sú v súlade so stanoviskom Európskeho výboru pre cenné papiere,

         PRIJALA TÚTO SMERNICU:
   KAPITOLA I

      PREDMET ÚPRAVY A VYMEDZENIE POJMOV

   Článok 1
   Predmet úpravy
   Touto smernicou sa stanovujú pravidlá, ktorými sa spresňujú postupy uvedené v článku 32 ods. 1 nariadenia (EÚ) č. 596/2014, vrátane spôsobov nahlasovania a spôsobov skúmania správ a opatrenia na ochranu osôb pracujúcich na základe pracovnej zmluvy a opatrenia na ochranu osobných údajov.
   Článok 2
   Vymedzenie pojmov
   Na účely tejto smernice sa uplatňuje toto vymedzenie pojmov:

               1.

               „nahlasujúca osoba“ je osoba, ktorá nahlasuje skutočné alebo možné porušenie nariadenia (EÚ) č. 596/2014 príslušnému orgánu;

               2.

               „nahlásená osoba“ je osoba obvinená nahlasujúcou osobou, že sa dopustila alebo má úmysel sa dopustiť porušenia nariadenia (EÚ) č. 596/2014;

               3.

               „správa o porušení“ znamená správu predloženú nahlasujúcou osobou príslušnému orgánu týkajúcu sa skutočného alebo možného porušenia nariadenia (EÚ) č. 596/2014.

         KAPITOLA II

      POSTUPY PRIJÍMANIA SPRÁV O PORUŠENÍ A ICH SKÚMANIA

   Článok 3
   Špecializovaní zamestnanci
   1.   Členské štáty zabezpečujú, aby mali príslušné orgány zamestnancov špecializovaných na spracovanie správ o porušeniach (ďalej len „špecializovaní zamestnanci“). Špecializovaní zamestnanci absolvujú odbornú prípravu na účely spracovania správ o porušeniach.
   2.   Špecializovaní zamestnanci plnia tieto funkcie:

               a)

               poskytujú všetkým zainteresovaným osobám informácie o postupoch na nahlasovanie porušení;

               b)

               prijímajú a skúmajú správy o porušeniach;

               c)

               udržiavajú kontakt s nahlasujúcou osobou, ak sa táto osoba identifikovala.

         Článok 4
   Informácie týkajúce sa prijímania správ o porušeniach a ich skúmania
   1.   Členské štáty zabezpečujú, aby príslušné orgány zverejňovali na svojich webových lokalitách v osobitnej, ľahko identifikovateľnej a prístupnej časti informácie týkajúce sa prijímania správ o porušeniach uvedených v odseku 2.
   2.   Informácie uvedené v odseku 1 obsahujú všetky tieto údaje:

               a)

               komunikačné kanály na prijímanie a skúmanie správ o porušeniach a na kontakt so špecializovanými zamestnancami v súlade s článkom 6 ods. 1 vrátane:

                           1.

                           telefónnych čísel, pričom sa uvedie, či sa pri použití týchto telefónnych liniek rozhovor zaznamenáva alebo nezaznamenáva;

                           2.

                           vyhradených elektronických a poštových adries, ktoré sú bezpečné a zaručujú dôvernosť údajov, na kontakt so špecializovanými zamestnancami;

               b)

               postupy uplatňované pri správach o porušeniach uvedených v článku 5;

               c)

               režim dôvernosti údajov, ktorý sa vzťahuje na správy o porušeniach, v súlade s postupmi uplatniteľnými na správy o porušeniach uvedenými v článku 5;

               d)

               postupy na ochranu osôb pracujúcich na základe pracovnej zmluvy;

               e)

               vyhlásenie, v ktorom je zreteľne vysvetlené, že osoby, ktoré sprístupňujú informácie príslušnému orgánu v súlade s nariadením (EÚ) č. 596/2014, sa nepovažujú za osoby porušujúce obmedzenia týkajúce sa zverejňovania informácií uložené zmluvou alebo právnymi, regulačnými či správnymi predpismi, a nenesú žiadnu zodpovednosť spojenú s takýmto oznámením.

         3.   Príslušné orgány môžu na svojich webových lokalitách zverejniť podrobnejšie informácie o prijatí a skúmaní porušení uvedených v odseku 2.
   Článok 5
   Postupy platné pre správy o porušeniach
   1.   V postupoch platných pre správy o porušeniach uvedených v článku 4 ods. 2 písm. b) sa jasne uvádzajú všetky tieto informácie:

               a)

               informácia, že správy o porušení sa môžu predložiť aj anonymne;

               b)

               spôsob, akým môže príslušný orgán požadovať od nahlasujúcej osoby, aby objasnila nahlásené informácie alebo poskytla doplňujúce informácie, ktoré má nahlasujúca osoba k dispozícii;

               c)

               druh, obsah a časový harmonogram spätnej väzby týkajúcej sa výsledku správy o porušení, ktorú môže nahlasujúca osoba očakávať po nahlásení;

               d)

               režim dôvernosti údajov, ktorý sa vzťahuje na správy o porušeniach, vrátane podrobného opisu okolností, za ktorých sa môžu dôverné údaje nahlasujúcej osoby zverejniť v súlade s článkami 27, 28 a 29 nariadenia (EÚ) č. 596/2014.

         2.   Podrobným opisom uvedeným v odseku 1 písm. d) sa zabezpečí informovanosť nahlasujúcej osoby o výnimočných prípadoch, v ktorých nemôže byť zabezpečená dôvernosť údajov vrátane prípadov, keď je zverejnenie údajov nevyhnutnou a primeranou povinnosťou, ktorá sa vyžaduje podľa právnych predpisov Únie alebo vnútroštátneho práva v súvislosti s vyšetrovaniami, následnými súdnymi konaniami alebo v záujme ochrany slobôd iných vrátane práva na obhajobu nahlásených osôb, pričom sa na ňu v každom prípade vzťahujú primerané záruky podľa týchto právnych predpisov.
   Článok 6
   Vyhradené komunikačné kanály
   1.   Členské štáty zabezpečia, aby príslušné orgány na prijímanie a skúmanie správ o porušeniach zaviedli nezávislé a autonómne komunikačné kanály, ktoré sú bezpečné a zaručujú dôvernosť údajov (ďalej len „vyhradené komunikačné kanály“).
   2.   Vyhradené komunikačné kanály sa považujú za nezávislé a autonómne za predpokladu, že spĺňajú všetky tieto kritériá:

               a)

               sú oddelené od všeobecných komunikačných kanálov príslušného orgánu vrátane tých, prostredníctvom ktorých príslušný orgán komunikuje interne a s tretími stranami pri svojej bežnej činnosti;

               b)

               sú navrhnuté, zriadené a prevádzkované takým spôsobom, ktorý zabezpečí úplnosť, integritu a dôvernosť informácií a bráni v prístupe neoprávnených zamestnancov príslušného orgánu;

               c)

               umožňujú uchovávanie trvalých informácií v súlade s článkom 7 pre ďalšie vyšetrovanie.

         3.   Vyhradené komunikačné kanály musia umožniť nahlasovanie skutočných alebo možných porušení najmenej všetkými týmito spôsobmi:

               a)

               písomnou správou o porušení v elektronickej alebo tlačenej podobe;

               b)

               ústnou správou o porušení prostredníctvom telefónnych liniek, či už zaznamenanou alebo nezaznamenanou;

               c)

               fyzickým stretnutím so špecializovanými zamestnancami príslušného orgánu.

         4.   Príslušný orgán poskytne informácie uvedené v článku 4 ods. 2 nahlasujúcej osobe pred prijatím správy o porušení alebo najneskôr v čase jej prijatia.
   5.   Príslušné orgány zabezpečia, aby sa správa o porušení prijatá inak ako prostredníctvom vyhradených komunikačných kanálov uvedených v tomto článku bezodkladne a bez zmeny zaslala prostredníctvom vyhradených komunikačných kanálov špecializovaným zamestnancom príslušného orgánu.
   Článok 7
   Uchovávanie záznamov o prijatých správach
   1.   Členské štáty zabezpečia, aby príslušné orgány uchovávali záznamy o každej prijatej správe o porušení.
   2.   Príslušné orgány bezodkladne potvrdia prijatie písomných správ o porušeniach na poštovú alebo elektronickú adresu uvedenú nahlasujúcou osobou, pokiaľ nahlasujúca osoba výslovne nepožiadala o iný postup alebo pokiaľ sa príslušný orgán odôvodnene nedomnieva, že potvrdenie prijatia písomnej správy by ohrozilo ochranu totožnosti nahlasujúcej osoby.
   3.   Ak sa na nahlasovanie porušení používa zaznamenávaná telefónna linka, príslušný orgán má právo zdokumentovať ústne podanú správu vo forme:

               a)

               zvukovej nahrávky rozhovoru v trvalom a vyhľadateľnom formáte alebo

               b)

               úplného a presného prepisu rozhovoru vypracovaného špecializovanými zamestnancami príslušného orgánu. V prípadoch, keď nahlasujúca osoba odhalila svoju totožnosť, príslušný orgán ponúkne nahlasujúcej osobe možnosť skontrolovať a opraviť prepis hovoru a potvrdiť ho svojím podpisom.

         4.   Ak sa na nahlasovanie porušení používa nezaznamenávaná telefónna linka, príslušný orgán má právo zdokumentovať ústne podanú správu vo forme presnej zápisnice z rozhovoru vypracovanej špecializovanými zamestnancami príslušného orgánu. V prípadoch, keď nahlasujúca osoba odhalila svoju totožnosť, príslušný orgán ponúkne nahlasujúcej osobe možnosť skontrolovať a opraviť zápisnicu z rozhovoru a potvrdiť ju svojím podpisom.
   5.   Ak osoba požaduje fyzické stretnutie so špecializovanými zamestnancami príslušného orgánu, aby nahlásila porušenie podľa článku 6 ods. 3 písm. c), príslušné orgány zabezpečia, aby sa uchovali úplné a presné záznamy zo stretnutia v trvalom a vyhľadateľnom formáte. Príslušný orgán má právo zdokumentovať záznamy o fyzickom stretnutí vo forme:

               a)

               zvukovej nahrávky rozhovoru v trvalom a vyhľadateľnom formáte alebo

               b)

               úplnej zápisnice zo stretnutia vypracovanej špecializovanými zamestnancami príslušného orgánu. V prípadoch, keď nahlasujúca osoba odhalila svoju totožnosť, príslušný orgán ponúkne nahlasujúcej osobe možnosť skontrolovať a opraviť zápisnicu zo stretnutia a potvrdiť ju svojím podpisom.

         Článok 8
   Ochrana osôb pracujúcich na základe pracovnej zmluvy
   1.   Členské štáty zavedú postupy zabezpečujúce účinnú výmenu informácií a spoluprácu medzi príslušnými orgánmi a akýmkoľvek iným príslušným orgánom podieľajúcim sa na ochrane osôb pracujúcich na základe pracovnej zmluvy, ktoré nahlásia porušenia nariadenia (EÚ) č. 596/2014 príslušnému orgánu alebo sú obvinené z takýchto porušení, pred odvetnými opatreniami, diskrimináciou alebo inými druhmi nespravodlivého zaobchádzania z dôvodu nahlásenia porušení nariadenia (EÚ) č. 596/2014 alebo v súvislosti s ním.
   2.   Postupy stanovené v odseku 1 zahŕňajú minimálne tieto možnosti:

               a)

               nahlasujúce osoby majú prístup ku komplexným informáciám a poradenstvu o prostriedkoch nápravy a postupoch dostupných podľa vnútroštátneho práva s cieľom chrániť ich pred nespravodlivým zaobchádzaním, a to vrátane postupov podávania žiadosti o peňažnú náhradu škody;

               b)

               nahlasujúce osoby majú prístup k účinnej pomoci od príslušných orgánov v konaní pred akýmkoľvek príslušným orgánom podieľajúcim sa na ich ochrane proti nespravodlivému zaobchádzaniu, a to aj v prípade potvrdenia postavenia nahlasujúcej osoby ako informátora v zamestnaneckých sporoch.

         Článok 9
   Postupy na ochranu osobných údajov
   1.   Členské štáty zabezpečia, aby príslušné orgány uchovávali záznamy uvedené v článku 7 v rámci dôverného a zabezpečeného systému.
   2.   Prístup k systému uvedenému v odseku 1 podlieha obmedzeniam, ktoré zaručujú, aby údaje v ňom uložené boli dostupné len zamestnancom príslušného orgánu, pre ktorých je prístup k týmto údajom nevyhnutný na plnenie služobných povinností.
   Článok 10
   Prenos údajov v rámci aj mimo príslušného orgánu
   1.   Členské štáty zabezpečia, aby príslušné orgány zaviedli primerané postupy na prenos osobných údajov nahlasujúcej osoby a nahlasovanej osoby v rámci aj mimo príslušného orgánu.
   2.   Členské štáty zabezpečia, aby prenos údajov týkajúcich sa správy o porušení v rámci alebo mimo príslušného orgánu neodhaľoval, priamo ani nepriamo, totožnosť nahlasujúcej osoby, nahlásenej osoby, ani akékoľvek iné odkazy na okolnosti, ktoré by umožňovali vyvodiť totožnosť nahlasujúcej osoby alebo nahlasovanej osoby, pokiaľ takýto prenos nezodpovedá režimu dôvernosti údajov uvedenému v článku 5 ods. 1 písm. d).
   Článok 11
   Postupy na ochranu nahlásených osôb
   1.   V prípadoch, keď nie je verejne známa totožnosť nahlásených osôb, príslušný členský štát zabezpečí, aby sa ich totožnosť chránila prinajmenšom rovnakým spôsobom ako v prípade osôb, ktoré sú predmetom vyšetrovania zo strany príslušného orgánu.
   2.   Postupy uvedené v článku 9 sa uplatňujú aj pri ochrane totožnosti nahlásených osôb.
   Článok 12
   Preskúmanie postupov zo strany príslušných orgánov
   Členské štáty zabezpečia, aby ich príslušné orgány pravidelne, a najmenej raz za dva roky, preskúmali svoje postupy na prijímanie správ o porušeniach a ich skúmanie. Pri preskúmaní takýchto postupov príslušné orgány zohľadnia svoje skúsenosti a skúsenosti iných príslušných orgánov a prispôsobia svoje postupy zodpovedajúcim spôsobom a v súlade s vývojom trhu a technologickým vývojom.
   KAPITOLA III

      ZÁVEREČNÉ USTANOVENIA

   Článok 13
   Transpozícia
   Členské štáty najneskôr do 3. júla 2016 prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení.
   Tieto ustanovenia sa uplatňujú od 3. júla 2016.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   Článok 14
   Nadobudnutie účinnosti
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 15
   Adresáti
   Táto smernica je určená členským štátom.

      V Bruseli 17. decembra 2015

            Za Komisiu

            predseda

         Jean-Claude JUNCKER

      (1)  Ú. v. EÚ L 173, 12.6.2014, s. 1.

      (2)  Ú. v. ES L 281, 23.11.1995, s. 31.


title: Vykonávacia smernica Komisie 2014/37/EÚ z  27. februára 2014 , ktorou sa mení smernica Rady 91/671/EHS týkajúca sa povinného používania bezpečnostných pásov a detských zadržiavacích systémov vo vozidlách

text:
               28.2.2014

               SK

               Úradný vestník Európskej únie

               L 59/32

      VYKONÁVACIA SMERNICA KOMISIE 2014/37/EÚ
   z 27. februára 2014,
   ktorou sa mení smernica Rady 91/671/EHS týkajúca sa povinného používania bezpečnostných pásov a detských zadržiavacích systémov vo vozidlách
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 91/671/EHS týkajúcu sa povinného používania bezpečnostných pásov a detských zadržiavacích systémov vo vozidlách (1), a najmä na jej článok 7a,
   keďže:

               (1)

               Dňa 24. marca 1998 pristúpilo Európske spoločenstvo k Dohode Európskej hospodárskej komisie Organizácie Spojených národov (ďalej len „EHK OSN“), ktorá sa týka prijatia jednotných technických predpisov pre kolesové vozidlá, vybavenie a časti, ktoré môžu byť namontované a/alebo použité na kolesových vozidlách, a podmienok pre vzájomné uznávanie schválení udelených na základe týchto predpisov (ďalej len „revidovaná dohoda z roku 1958“), v súlade s rozhodnutím Rady 97/836/ES (2).

               (2)

               V súlade s odsekom 1 prílohy II k rozhodnutiu 97/836/ES sa technické požiadavky predpisov EHK OSN podľa revidovanej dohody z roku 1958 stanú alternatívou technických príloh príslušných samostatných smerníc Únie, ak tieto majú ten istý účel a ak pre predpisy EHK OSN existujú samostatné smernice Únie. Avšak ďalšie ustanovenia smerníc, napr. ustanovenia týkajúce sa požiadaviek spôsobilosti alebo schvaľovacieho postupu, zostávajú v platnosti.

               (3)

               Pod záštitou EHK OSN bol prijatý nový predpis EHK OSN o jednotných ustanoveniach pre homologizáciu zdokonalených detských zadržiavacích systémov používaných v motorových vozidlách (ďalej len „predpis 129“).

               (4)

               Predpis 129 nadobudol účinnosť 9. júla 2013 ako príloha k revidovanej dohode z roku 1958.

               (5)

               Štandardizované požiadavky predpisu 129 sú alternatívnymi zvýšenými požiadavkami oproti tým, ktoré stanovuje predpis 44 o jednotných ustanoveniach pre homologizáciu zadržiavacích zariadení pre deti cestujúce v motorových vozidlách („detské zadržiavacie systémy“) (3), a odrážajú technický pokrok vo viacerých aspektoch detských zadržiavacích systémov, ako sú testy bočného nárazu, orientácia detí do 15 mesiacov smerom dozadu, kompatibilita s rôznymi vozidlami, skúšobné figuríny a skúšobné lavice, ako aj prispôsobenie veľkosti dieťaťa.

               (6)

               Keďže v smernici 91/671/EHS sa stanovujú požiadavky na schvaľovanie a povinné používanie detských zadržiavacích systémov v motorových vozidlách v rámci Únie, mala by sa zmeniť tak, aby zahŕňala používanie detských zadržiavacích systémov podľa technických požiadaviek predpisu 129.

               (7)

               Opatrenia stanovené v tejto smernici sú v súlade so stanoviskom výboru zriadeného v súlade s článkom 7b smernice 91/671/EHS,

         PRIJALA TÚTO SMERNICU:
   Článok 1
   Článok 2 smernice 91/671/EHS sa mení takto:

               1.

               odsek 1 písm. a) bod i) sa nahrádza takto:

                           „i)

                           členské štáty budú vyžadovať, aby všetci cestujúci vo vozidlách kategórie M1, N1, N2 a N3, zúčastňujúcich sa premávky, používali bezpečnostné systémy, ktoré sú k dispozícii.
                           Deti s výškou menšou než 150 cm prepravované vo vozidlách kategórie M1, N1, N2 a N3 vybavených bezpečnostnými systémami musia byť upínané zabudovaným alebo nezabudovaným detským zadržiavacím systémom v zmysle článku 1 ods. 4 písm. a) a b), ktorý zodpovedá vzrastu a hmotnosti dieťaťa v súlade s:

                                       —

                                       klasifikáciou podľa článku 1 ods. 3 v prípade detských zadržiavacích systémov schválených v súlade s písm. c) bodom i) tohto odseku,

                                       —

                                       rozmermi a maximálnou hmotnosťou dieťaťa, na ktoré je detský zadržiavací systém určený podľa pokynov výrobcu, v prípade detských zadržiavacích systémov schválených v súlade s písm. c) bodom ii) tohto odseku.

                                 Vo vozidlách kategórie M1, N1, N2 a N3, ktoré nie sú vybavené bezpečnostnými systémami:

                                       —

                                       sa nesmú prepravovať deti vo veku do troch rokov,

                                       —

                                       bez toho, aby bolo dotknuté ustanovenie bodu ii), deti vo veku tri roky a viac s výškou menšou než 150 cm sa musia prepravovať na sedadlách iných, než je predné sedadlo;“

               2.

               odsek 1 písm. c) sa nahrádza takto:

                           „c)

                           ak sa používa detský zadržiavací systém, musí byť schválený podľa noriem:

                                       i)

                                       predpisu EHK OSN 44/03 alebo smernice 77/541/EHS alebo

                                       ii)

                                       predpisu EHK OSN 129

                                 alebo ich prípadných ďalších úprav.
                           Detský zadržiavací systém musí byť namontovaný v súlade s montážnymi informáciami (napr. príručka, leták alebo elektronická publikácia s pokynmi) výrobcu tohto detského zadržiavacieho systému, v ktorých sa uvedie, akým spôsobom a v ktorých typoch vozidiel možno systém bezpečne používať.“

         Článok 2
   1.   Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou najneskôr šesť mesiacov po nadobudnutí jej účinnosti. Komisii bezodkladne oznámia znenie týchto ustanovení.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.

      V Bruseli 27. februára 2014

            Za Komisiu v mene predsedu

         Siim KALLAS

            podpredseda

      (1)  Ú. v. ES L 373, 31.12.1991, s. 26.

      (2)  Rozhodnutie Rady 97/836/ES z 27. novembra 1997 vzhľadom na pristúpenie Európskeho spoločenstva k Dohode Európskej hospodárskej Komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách a podmienok pre vzájomné uznávanie udelených schválení na základe týchto predpisov (Ú. v. ES L 346, 17.12.1997, s. 78).

      (3)  Ú. v. EÚ L 306, 23.11.2007, s. 1.


title: Vykonávacia smernica Komisie 2014/111/EÚ zo 17. decembra 2014 , ktorou sa mení smernica 2009/15/ES, pokiaľ ide o prijatie určitých kódexov a s tým súvisiacich zmien určitých dohovorov a protokolov Medzinárodnou námornou organizáciou (IMO)  Text s významom pre EHP

text:
               20.12.2014

               SK

               Úradný vestník Európskej únie

               L 366/83

         VYKONÁVACIA SMERNICA KOMISIE 2014/111/EÚ
   zo 17. decembra 2014,
   ktorou sa mení smernica 2009/15/ES, pokiaľ ide o prijatie určitých kódexov a s tým súvisiacich zmien určitých dohovorov a protokolov Medzinárodnou námornou organizáciou (IMO)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2009/15/ES z 23. apríla 2009 o spoločných pravidlách a normách pre organizácie vykonávajúce inšpekcie a prehliadky lodí a pre príslušné činnosti námorných úradov (1), a najmä na jej článok 7 ods. 2,
   Konajúc v súlade s postupom kontroly zhody stanoveným v článku 5 nariadenia Európskeho parlamentu a Rady (ES) č. 2099/2002, ktorým sa ustanovuje Výbor pre bezpečnosť na mori a pre zabránenie znečisťovania z lodí (COSS) (2),
   keďže:

               (1)

               Podľa článku 5 ods. 1 nariadenia (ES) č. 2099/2002 členské štáty a Komisia spolupracujú, aby bol v prípade potreby stanovený spoločný postoj alebo prístup na príslušných medzinárodných fórach z hľadiska zníženia rizika kolízie medzi právnymi predpismi Spoločenstva v oblasti námornej dopravy a medzinárodnými nástrojmi.

               (2)

               Smernica 2009/15/ES predstavuje spolu s nariadením Európskeho parlamentu a Rady (ES) č. 391/2009 (3) jeden ucelený právny predpis, v ktorom sú činnosti uznaných organizácií upravené jednotne podľa rovnakých zásad a definícií. Podľa článku 3 ods. 2 smernice 2009/15/ES, ak sa členský štát vzhľadom na lode plávajúce pod jeho vlajkou rozhodne udeliť organizáciám oprávnenie vykonávať v jeho mene inšpekcie a prehliadky týkajúce sa štatutárnych osvedčení, týmito povinnosťami poverí len uznané organizácie, čo podľa článku 2 písm. g) uvedenej smernice, znamená organizáciu uznanú v súlade s nariadením (ES) č. 391/2009. Preto má súbor pravidiel, na základe ktorých sú uvedené organizácie uznané, vplyv na obidva právne akty.

               (3)

               Pojem „medzinárodné dohovory“ je vymedzený v článku 2 písm. d) smernice 2009/15/ES ako Medzinárodný dohovor o bezpečnosti ľudského života na mori z 1. novembra 1974 (SOLAS 74) s výnimkou kapitoly XI-2 prílohy k nemu, Medzinárodný dohovor o nákladovej značke z 5. apríla 1966 a Medzinárodný dohovor o zabránení znečisťovaniu z lodí z 2. novembra 1973 (MARPOL) spolu s ich príslušnými protokolmi a zmenami a doplneniami a súvisiacimi záväznými kódexmi vo všetkých členských štátoch v ich aktuálnom znení.

               (4)

               Zhromaždenie IMO schválilo na svojom 28. zasadnutí kódex na vykonávanie nástrojov IMO (kódex III) uvedený v rezolúcii IMO A.1070(28) zo 4. decembra 2013, ako aj zmeny Medzinárodného dohovoru o nákladovej značke, s cieľom zabezpečiť, aby sa kódex III spolu so súvisiacim systémom auditu vlajkového štátu stali povinnými, ako sa uvádza v rezolúcii IMO A.1083(28) zo 4. decembra 2013.

               (5)

               Výbor IMO pre ochranu morského prostredia (MEPC) schválil na svojom 66. zasadnutí zmeny protokolu z roku 1978 k dohovoru MARPOL uvedené v rezolúcii MEPC.246(66) zo 4. apríla 2014 a protokolu z roku 1997 k dohovoru MARPOL v znení upravenom protokolom z roku 1978, ktorý sa k nemu vzťahuje, ako sa uvádza v rezolúcii MEPC.247(66) zo 4. apríla 2014, s cieľom zabezpečiť, aby sa kódex III spolu so súvisiacim systémom auditu vlajkového štátu stali povinnými.

               (6)

               Výbor IMO pre námornú bezpečnosť (MSC) schválil na svojom 93. zasadnutí zmeny k dohovoru SOLAS uvedené v rezolúcii MEPC.366(93) z 22. mája 2014 a protokolu z roku 1988 k Medzinárodnému dohovoru o nákladovej značke, ako sa uvádza v rezolúcii MEPC.375(93) z 22. mája 2014, s cieľom zabezpečiť, aby sa kódex III spolu so súvisiacim systémom auditu vlajkového štátu stali povinnými.

               (7)

               Výbor IMO pre ochranu morského prostredia na svojom 65. zasadnutí a Výbor IMO pre námornú bezpečnosť na svojom 92. zasadnutí schválili kódex IMO pre uznané organizácie (kódex RO), ako sa uvádza v rezolúcii MSC.349(92) z 21. júna 2013.

               (8)

               MEPC schválil na svojom 65. zasadnutí zmeny protokolu z roku 1978 k dohovoru MARPOL s cieľom zabezpečiť, aby sa kódex RO stal povinným, ako je stanovené v rezolúcii MEPC.238(65) zo 17. mája 2013.

               (9)

               MSC schválil na svojom 92. zasadnutí zmeny dohovoru SOLAS a protokolu z roku 1988 k Medzinárodnému dohovoru o nákladovej značke s cieľom zabezpečiť, aby sa kódex RO stal povinným, ako je stanovené v rezolúcii MSC.350(92) a v rezolúcii MSC.356(92) z 21. júna 2013.

               (10)

               Preto sa očakáva, že kódex III a kódex RO nadobudnú účinnosť v období od 1. januára 2015 do 1. januára 2018 v súlade s platnými pravidlami pre prijatie, ratifikáciu a nadobudnutie účinnosti zmien každého z príslušných dohovorov IMO.

               (11)

               Dňa 13. mája 2013 prijala Rada rozhodnutie Rady 2013/268/EÚ o pozícii, ktorá sa má zaujať v mene Európskej únie v rámci Medzinárodnej námornej organizácie (IMO) v súvislosti s prijatím určitých kódexov a s tým súvisiacich zmien určitých dohovorov a protokolov (4). V súlade s článkom 5 uvedeného rozhodnutia poverila Rada členské štáty, aby vyjadrili svoj súhlas s tým, že budú viazané, v záujme Únie a s výhradou vyhlásenia uvedeného v prílohe k uvedenému rozhodnutiu, zmenami uvedenými v odôvodneniach 4 až 9 tejto smernice.

               (12)

               Ako sa uvádza vo vyhlásení v prílohe k rozhodnutiu Rady 2013/268/EÚ, členské štáty sa domnievajú, že kódex III a kódex RO obsahuje súbor minimálnych požiadaviek, ktoré jednotlivé štáty môžu podľa potreby rozpracovať a zlepšiť s cieľom zvýšiť námornú bezpečnosť a ochranu životného prostredia.

               (13)

               Takisto sa tam uvádza, že žiadne ustanovenie kódexu III a kódexu RO sa nesmie vykladať ako akékoľvek obmedzenie ani ohraničenie plnenia povinností členských štátov podľa práva Únie, pokiaľ ide o vymedzenie pojmov „štatutárne osvedčenia“ a „osvedčenia o triede“, rozsah povinností a kritérií stanovených pre uznané organizácie a povinnosti, ktoré Európskej komisii vyplývajú pri uznávaní organizácií, ich posudzovaní a prípadne ukladaní nápravných opatrení alebo sankcií uznaným organizáciám. V tom istom vyhlásení sa uvádza, že v prípade auditu IMO, členské štáty vyhlasujú, že by sa mal overiť súlad len s tými ustanoveniami medzinárodných dohovorov, ktoré členské štáty prijali, vrátane podmienok tohto vyhlásenia.

               (14)

               V právnom poriadku Únie sú v rozsahu pôsobnosti smernice 2009/15/ES, ako aj nariadenia (ES) č. 391/2009 zahrnuté odkazy na „medzinárodné dohovory“, ako sa uvádza v odôvodnení 3. V tomto rámci sa zmeny dohovorov IMO automaticky začleňujú do práva Únie v čase, keď nadobudnú účinnosť na medzinárodnej úrovni, vrátane príslušných právne záväzných kódexov, ako napríklad kódexu III a kódexu RO, ktoré sú z tohto dôvodu súčasťou nástrojov IMO relevantných pre uplatňovanie smernice 2009/15/ES.

               (15)

               Zmeny medzinárodných dohovorov však môžu byť vylúčené z rozsahu pôsobnosti právnych predpisov Únie v oblasti námornej dopravy v súlade s postupmi kontroly zhody, ak spĺňajú minimálne jedno z dvoch kritérií stanovených v článku 5 ods. 2 nariadenia (ES) č. 2099/2002.

               (16)

               Komisia vyhodnotila zmeny dohovorov IMO v súlade s článkom 5 nariadenia (ES) č. 2099/2002 a stanovila, že medzi kódexom III a kódexom RO na jednej strane a smernicou 2009/15/ES a nariadením (ES) č. 391/2009 na strane druhej existuje niekoľko rozdielov.

               (17)

               Po prvé, v odseku 16.1 časti 2 kódexu III sa stanovuje minimálny zoznam zdrojov a procesov, ktoré vlajkové štáty musia vytvoriť, vrátane poskytovania administratívnych pokynov vzťahujúcich sa okrem iného na osvedčenia o triedach lodí požadované vlajkovým štátom s cieľom preukázať súlad so štrukturálnymi, mechanickými, elektrickými a/alebo inými požiadavkami medzinárodného dohovoru, ktorého je daný vlajkový štát zmluvnou stranou, alebo požiadavky vnútroštátnych predpisov daného vlajkového štátu. Ako sa však podrobne uvádza v odôvodnení 21 uvedenom nižšie, právo Únie rozlišuje medzi štatutárnymi osvedčeniami a osvedčeniami o triede. Osvedčenia o triede sú dokumentmi súkromnej povahy a nie sú ani aktmi vlajkového štátu, ani aktmi vydanými v mene vlajkového štátu. Toto ustanovenie kódexu III sa v skutočnosti vzťahuje na kapitolu II-1, časť A-1, predpis 3-1 dohovoru SOLAS, v ktorom sa stanovuje, že lode musia byť navrhnuté, skonštruované a udržiavané v súlade so štrukturálnymi, mechanickými a elektrickými požiadavkami klasifikačnej spoločnosti, ktorá je uznaná správou v súlade s ustanoveniami nariadenia XI-1/1. 1. V dohovore SOLAS sa jasne identifikuje loď alebo jej právne zastúpenie voči vlajkovému štátu ako predmet tejto požiadavky. Okrem toho, ak uznaná organizácia vystupuje ako klasifikačná spoločnosť, vydáva osvedčenia triede lode v súlade s vlastnými pravidlami, postupmi, podmienkami a súkromnými zmluvnými dohodami, ktorých vlajkový štát nie je zmluvnou stranou. Toto ustanovenie kódexu III je preto v rozpore s tým, ako sú činnosti súvisiace s vymedzením triedy a štatutárne činnosti vymedzené v existujúcich právnych predpisoch EÚ.

               (18)

               Po druhé, v odseku 18.1 časti 2 kódexu III sa vyžaduje, aby vlajkový štát určil, či má uznaná organizácia primerané zdroje a technické, riadiace a výskumné kapacity na splnenie úloh, ktorými je poverená „a to len vo vzťahu k lodiam, ktoré sú oprávnené plaviť sa pod jeho vlajkou“. Tento aspekt je naproti tomu podľa práva Únie upravený ako požiadavka na účely uznávania, ako sa uvádza v kritériu A.3 v prílohe I k nariadeniu (ES) č. 391/2009, vo vzťahu k celej flotile v danej triede príslušnej organizácie, bez rozlišovania na základe vlajky. Pokiaľ by sa vyššie uvedené ustanovenie kódexu III začlenilo do práva Únie, obmedzilo by sa tým uplatňovanie kritéria A.3 v prílohe I k nariadeniu (ES) č. 391/2009 týkajúceho sa uznaných organizácií iba na lode plávajúce pod vlajkou členských štátov, čo je v rozpore s požiadavkami platnými v súčasnosti.

               (19)

               Po tretie, v odseku 19 časti 2 kódexu III sa zavádza ustanovenie zakazujúce, aby vlajkový štát poveroval svoje uznané organizácie právomocou klásť na lode iné než lode oprávnené plávať pod jeho vlajkou akékoľvek požiadavky týkajúce sa okrem iného ich klasifikačných pravidiel, požiadaviek alebo postupov. Podľa smernice 2009/15/ES môžu členské štáty poveriť organizácie, aby konali v ich mene pri štatutárnom osvedčovaní ich flotily len v prípade, ak je uvedená organizácia uznaná a je na tento účel monitorovaná v súlade s nariadením (ES) č. 391/2009. Podľa tohto rámca musia uznané organizácie ako také spĺňať určité požiadavky týkajúce sa ich príslušných činností v rámci ich klasifikovanej flotily, bez ohľadu na vlajku. Toto sa vzťahuje na väčšinu kritérií stanovených v prílohe I nariadenia (ES) č. 391/2009, ako aj na iné záväzky, najmä článok 10 ods. 4 uvedeného nariadenia. Pokiaľ by sa vyššie uvedené ustanovenie kódexu III začlenilo do práva Únie, obmedzilo by sa tým uplatňovanie existujúcich požiadaviek na uznanie uvedených v nariadení (ES) č. 391/2009, okrem iného pokiaľ je možné označiť ich za pravidlá, požiadavky a postupy týkajúce sa činnosti uznaných organizácií, iba na lode plaviace sa pod vlajkou členských štátov.

               (20)

               Po štvrté, v oddiele 1.1 časti 2 kódexu RO sa „uznané organizácie“ definujú ako organizácie, ktoré sú hodnotené vlajkovými štátmi a spĺňajú požiadavky časti 2 kódexu RO. Naproti tomu sa v článku 2 písm. g) smernice 2009/15/ES stanovuje, že uznaná organizácia je „organizácia uznaná v súlade s nariadením (ES) č. 391/2009“. Na základe hodnotenia Komisie uvedeného v odôvodneniach 21 až 23 sa zdá, že niekoľko ustanovení v časti 2 kódexu RO je nezlučiteľných s nariadením (ES) č. 391/2009. Uznaná organizácia v zmysle definície v kódexe RO by teda nespĺňala všetky požiadavky nariadenia (ES) č. 391/2009 a nezodpovedala by tak definícii uznanej organizácie podľa právnych predpisov Únie.

               (21)

               Po piate, v oddiele 1.3 časti 2 kódexu RO sa „štatutárne osvedčovanie a poskytovanie služieb“ definuje ako jediná kategória činností, ktorú má uznaná organizácia právo vykonávať v mene vlajkového štátu, vrátane vydávania osvedčení, ktoré sa týkajú štatutárnych požiadaviek aj požiadaviek súvisiacich s triedou. Naproti tomu definície stanovené v článku 2 písm. i) a k) smernice 2009/15/ES jasne rozlišujú medzi „štatutárnymi osvedčeniami“, t. j. osvedčeniami vydanými vlajkovým štátom alebo v mene vlajkového štátu v súlade s medzinárodnými dohovormi, a „osvedčeniami o triede“, t. j. dokladmi vydanými uznanou organizáciou, ako klasifikačnou spoločnosťou, ktoré osvedčujú spôsobilosť lode na konkrétne použitie alebo prevádzku v súlade s pravidlami a postupmi, ktoré táto uznaná organizácia stanovila a zverejnila. Z toho vyplýva, že podľa práva Únie sa štatutárne osvedčenia a osvedčenia o triede líšia a majú odlišný charakter. Konkrétne, štatutárne osvedčenia majú verejný charakter, zatiaľ čo osvedčenia o triede majú súkromný charakter a vydáva ich klasifikačná spoločnosť v súlade s vlastnými pravidlami, postupmi a podmienkami. Z toho vyplýva, že osvedčenia o klasifikácii vydané lodiam uznanou organizáciou s cieľom potvrdiť súlad s klasifikačnými pravidlami a postupmi vrátane prípadov keď ich overuje vlajkový štát ako dôkaz súladu s kapitolou II-I, časťou A-1, predpisu 3-1 dohovoru SOLAS, sú dokumenty striktne súkromného charakteru, a nie sú to teda ani akty vlajkového štátu ani akty vydávané v jeho mene. V kódexe RO sa „štatutárne osvedčovanie a poskytovanie služieb“ systematicky označuje ako činnosť, ktorú uznaná organizácia vykonáva „v mene vlajkového štátu“, čo odporuje právnemu rozlíšeniu, ktoré je zakotvené v práve Únie. Bez ohľadu na tento rozpor vyplýva z tohto ustanovenia kódexu RO, ak by bolo prijaté ako záväzná norma právneho poriadku Únie, zjavné riziko, že požiadavky na uznanie uvedené v nariadení (ES) č. 391/2009, ktoré sa týkajú všetkých činností organizácie bez ohľadu na vlajku, už nebude možné v rámci EÚ presadzovať. Vzhľadom na prepojenie medzi týmito dvoma nástrojmi, ako je vysvetlené v odôvodnení 2, sa toto riziko vzťahuje aj na smernicu 2009/15/ES.

               (22)

               Po šieste, v oddiele 3.9.3.1 časti 2 kódexu RO je stanovený mechanizmus spolupráce medzi uznanými organizáciami výhradne v rámci stanovenom vlajkovým štátom za účelom štandardizácie postupov súvisiacich s vydávaním štatutárnych osvedčení alebo so službami poskytovanými v mene vlajkového štátu, zatiaľ čo v oddiele 3.9.3.2 časti 2 toho istého kódexu sa zavádza rámec „stanovený vlajkovým štátom alebo skupinou vlajkových štátov“ s cieľom regulovať spoluprácu medzi uznanými organizáciami týkajúcu sa technických aspektov a aspektov súvisiacich s bezpečnosťou pri „vydávaní štatutárnych osvedčení a poskytovaní služieb lodiam […] v mene uvedeného vlajkového štátu či vlajkových štátov.“ Naproti tomu, podľa práva Únie sa spolupráca medzi uznanými organizáciami riadi podľa článku 10 ods. 1 nariadenia (ES) č. 391/2009, v ktorom sa vyžaduje, aby sa uznané organizácie medzi sebou radili s cieľom zachovať rovnocennosť a dosiahnuť harmonizáciu svojich pravidiel a postupov a ich uplatňovania, a ktorým sa stanovuje aj rámec pre vzájomné uznávanie osvedčení o triede pre materiály, vybavenie a súčiastky vo vhodných prípadoch. Tieto dva procesy spolupráce podľa článku 10 ods. 1 sa týkajú súkromných činností uznaných organizácií vystupujúcich ako klasifikačné spoločnosti, a preto sa uplatňujú bez rozlišovania na základe vlajky. Pokiaľ by sa tieto mechanizmy spolupráce stanovené v kódexe RO začlenili do práva Únie, obmedzila by sa tým pôsobnosť rámca pre spoluprácu stanoveného nariadením (ES) č. 391/2009 týkajúceho sa činností uznaných organizácií iba na lode plávajúce pod vlajkou členských štátov, čo je v rozpore s požiadavkami platnými v súčasnosti.

               (23)

               Po siedme, oddiel 3.9.3.3 časti 2 kódexu RO je totožný s odsekom 19 časti 2 kódexu III, a preto sa na toto ustanovenie kódexu RO vzťahujú aj úvahy vysvetlené v odôvodnení 19.

               (24)

               Schopnosť Únie stanovovať, v súlade so zmluvami a s medzinárodným právom, vhodné podmienky uznávania organizácií, ktoré si želajú byť členskými štátmi oprávnené vykonávať prehliadky lodí a ich osvedčovanie v mene týchto štátov, na dosiahnutie cieľov Únie a najmä na posilnenie námornej bezpečnosti a ochrany životného prostredia, by nemala byť obmedzená žiadnymi ustanoveniami kódexu III ani kódexu RO.

               (25)

               Systém vzájomného uznávania osvedčení o triede pre materiály, vybavenie a súčiastky, stanovený v článku 10 ods. 1 nariadenia (ES) č. 391/2009, je vymáhateľný len v rámci Únie, pokiaľ ide o lode, ktoré sa plavia pod vlajkou členského štátu. Pokiaľ ide o zahraničné plavidlá, uznanie príslušných osvedčení zostáva v právomoci príslušných vlajkových štátov, ktoré nie sú členmi EÚ v rámci ich výlučnej právomoci, najmä v rámci Dohovoru Organizácie Spojených národov o morskom práve (UNCLOS).

               (26)

               Na základe svojho hodnotenia Komisia stanovila, že ustanovenia kódexu III a kódexu RO uvedené v predchádzajúcich odôvodneniach sú nezlučiteľné so smernicou 2009/15/ES alebo s nariadením (ES) č. 391/2009, a v dôsledku toho so smernicou 2009/15/ES vzhľadom na prepojenie medzi týmito dvoma nástrojmi, ako je vysvetlené v odôvodnení 2, a mali by sa z rozsahu pôsobnosti uvedenej smernice vylúčiť. Článok 2 písm. d) smernice 2009/15/ES by sa mal preto zodpovedajúcim spôsobom zmeniť.

               (27)

               Keďže kódex RO nadobudne účinnosť 1. januára 2015, táto smernica by mala nadobudnúť účinnosť čo najskôr po dátume jej uverejnenia.

               (28)

               Výbor pre bezpečnosť na mori a pre zabránenie znečisťovania z lodí (COSS) neposkytol k opatreniam, ktoré sú uvedené v tejto smernici, svoje stanovisko. Vykonávací akt sa považoval za nevyhnutný a predseda predložil návrh vykonávacieho aktu odvolaciemu výboru na ďalšie prerokovanie. Opatrenia stanovené v tejto smernici sú v súlade so stanoviskom odvolacieho výboru,

         PRIJALA TÚTO SMERNICU:
   Článok 1
   V článku 2 smernice 2009/15/ES sa písmeno d) nahrádza takto:

                  „d)

                  ‚medzinárodné dohovory‘ znamenajú Medzinárodný dohovor o bezpečnosti ľudského života na mori z 1. novembra 1974 (SOLAS 74) s výnimkou kapitoly XI-2 prílohy k nemu, Medzinárodný dohovor o nákladovej značke z 5. apríla 1966 a Medzinárodný dohovor o zabránení znečisťovaniu z lodí z 2. novembra 1973 (MARPOL) spolu s ich príslušnými protokolmi a zmenami a doplneniami a súvisiacimi záväznými kódexmi vo všetkých členských štátoch, s výnimkou odsekov 16.1, 18.1 a 19 časti 2 kódexu na vykonávanie nástrojov IMO a oddielov 1.1, 1.3, 3.9.3.1, 3.9.3.2 a 3.9.3.3 časti 2 kódexu IMO pre uznané organizácie v ich aktuálnom znení.“

   Článok 2
   1.   Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou najneskôr do 31. decembra 2015. Komisii bezodkladne oznámia znenie týchto ustanovení.
   Tieto ustanovenia sa uplatňujú od 1. januára 2016.
   Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dňom nasledujúcim po jej uverejnení v Úradnom vestníku Európskej únie.
   Článok 4
   Táto smernica je určená členským štátom.

      V Bruseli 17. decembra 2014

            Za Komisiu

            predseda

         Jean-Claude JUNCKER

      (1)  Ú. v. EÚ L 131, 28.5.2009, s. 47.

      (2)  Ú. v. EÚ L 324, 29.11.2002, s. 1.

      (3)  Nariadenie Európskeho parlamentu a Rady (ES) č. 391/2009 z 23. apríla 2009 o spoločných pravidlách a normách pre organizácie vykonávajúce inšpekcie a prehliadky lodí (Ú. v. EÚ L 131, 28.5.2009, s. 11).

      (4)  Ú. v. EÚ L 155, 7.6.2013, s. 3.


title: Vykonávacia smernica Komisie 2011/45/EÚ z  13. apríla 2011 , ktorou sa mení a dopĺňa smernica Rady 91/414/EHS s cieľom zaradiť diklofop medzi účinné látky a ktorou sa mení a dopĺňa rozhodnutie Komisie 2008/934/ES  Text s významom pre EHP

text:
               14.4.2011

               SK

               Úradný vestník Európskej únie

               L 100/47

         VYKONÁVACIA SMERNICA KOMISIE 2011/45/EÚ
   z 13. apríla 2011,
   ktorou sa mení a dopĺňa smernica Rady 91/414/EHS s cieľom zaradiť diklofop medzi účinné látky a ktorou sa mení a dopĺňa rozhodnutie Komisie 2008/934/ES
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 1,
   keďže:

               (1)

               V nariadeniach Komisie (ES) č. 451/2000 (2) a (ES) č. 1490/2002 (3) sú stanovené podrobné pravidlá vykonávania tretej etapy pracovného programu uvedeného v článku 8 ods. 2 smernice 91/414/EHS, ako aj zoznam účinných látok, ktoré sa majú posúdiť s cieľom ich možného zaradenia do prílohy I k smernici 91/414/EHS. Tento zoznam zahŕňal diklofop.

               (2)

               V súlade s článkom 11e nariadenia (ES) č. 1490/2002 oznamovateľ stiahol svoje podporné stanovisko k zaradeniu uvedenej účinnej látky do prílohy I k smernici 91/414/EHS do dvoch mesiacov od prijatia návrhu hodnotiacej správy. Následne sa v súvislosti s nezaradením diklofopu prijalo rozhodnutie Komisie 2008/934/ES z 5. decembra 2008 o nezaradení niektorých účinných látok do prílohy I k smernici Rady 91/414/EHS a odobratí povolení na prípravky na ochranu rastlín obsahujúce tieto látky (4).

               (3)

               V súlade s článkom 6 ods. 2 smernice 91/414/EHS pôvodný oznamovateľ (ďalej len „žiadateľ“) predložil novú žiadosť o uplatnenie zrýchleného postupu podľa článkov 14 až 19 nariadenia Komisie (ES) č. 33/2008 zo 17. januára 2008, ktorým sa stanovujú podrobné pravidlá na uplatňovanie smernice Rady 91/414/EHS, pokiaľ ide o riadny a zrýchlený postup pre hodnotenie účinných látok, ktoré boli súčasťou pracovného programu uvedeného v článku 8 ods. 2 uvedenej smernice, ale neboli zaradené do prílohy I k uvedenej smernici (5).

               (4)

               Žiadosť bola predložená Francúzsku, ktoré bolo nariadením (ES) č. 1490/2002 určené za spravodajský členský štát. Časová lehota na zrýchlený postup bola dodržaná. Špecifikácia účinnej látky a odporúčané spôsoby použitia sa zhodujú s tými, ktoré boli predmetom rozhodnutia 2008/934/ES. Uvedená žiadosť takisto spĺňa ostatné vecné a procedurálne požiadavky uvedené v článku 15 nariadenia (ES) č. 33/2008.

               (5)

               Francúzsko vyhodnotilo dodatočné údaje, ktoré predložil žiadateľ, a pripravilo doplňujúcu správu. Dňa 11. augusta 2009 so správou oboznámilo Európsky úrad pre bezpečnosť potravín (ďalej len „úrad“) a Komisiu. Úrad postúpil doplňujúcu správu na pripomienkovanie ostatným členským štátom a žiadateľovi a prijaté pripomienky zaslal Komisii. V súlade s článkom 20 ods. 1 nariadenia (ES) č. 33/2008 a na žiadosť Komisie úrad 1. septembra 2010 predložil Komisii svoj záver o diklofope (o zvažovanom variante diklofop-metyl) (6). Členské štáty a Komisia preskúmali návrh hodnotiacej správy, dodatočnú správu a záver úradu v rámci Stáleho výboru pre potravinový reťazec a zdravie zvierat a 11. marca 2011 ju sfinalizovali vo forme revíznej správy Komisie týkajúcej sa diklofopu.

               (6)

               Z rôznych vykonaných preskúmaní vyplýva, že možno očakávať, že prípravky na ochranu rastlín, ktoré obsahujú diklofop, vo všeobecnosti spĺňajú požiadavky stanovené v článku 5 ods. 1 písm. a) a b) smernice 91/414/EHS, najmä pokiaľ ide o spôsoby použitia, ktoré boli preskúmané a podrobne opísané v revíznej správe Komisie. Je preto vhodné zaradiť diklofop do prílohy I, aby sa zabezpečilo, že vo všetkých členských štátoch sa povolenia týkajúce sa prípravkov na ochranu rastlín, ktoré obsahujú túto účinnú látku, môžu udeľovať v súlade s ustanoveniami tejto smernice.

               (7)

               Bez toho, aby bol dotknutý uvedený záver, je vhodné získať ďalšie informácie k určitým konkrétnym bodom. V článku 6 ods. 1 smernice 91/414/EHS sa stanovuje, že zaradenie látky do prílohy I môže podliehať určitým podmienkam. Preto je vhodné požadovať, aby žiadateľ predložil ďalšie informácie na účely potvrdenia hodnotenia rizika na základe najnovších vedeckých poznatkov, pokiaľ ide o štúdiu metabolizmu v obilninách. Okrem toho je žiaduce požadovať predloženie potvrdzujúcich informácií o možnom vplyve preferenčnej degradácie/konverzie izomérov na životné prostredie.

               (8)

               Pred zaradením účinnej látky do prílohy I by sa mala poskytnúť primeraná lehota s cieľom umožniť členským štátom a zainteresovaným stranám pripraviť sa na splnenie nových požiadaviek, ktoré vyplynú z tohto zaradenia.

               (9)

               Bez toho, aby boli dotknuté povinnosti vymedzené smernicou 91/414/EHS v dôsledku zaradenia účinnej látky do prílohy I, by sa po zaradení mala členským štátom poskytnúť lehota šiestich mesiacov na preskúmanie existujúcich povolení pre prípravky na ochranu rastlín s obsahom diklofopu, aby sa zabezpečilo splnenie požiadaviek stanovených v smernici 91/414/EHS, a najmä v jej článku 13, a príslušných podmienok stanovených v prílohe I. Členské štáty by mali v prípade potreby zmeniť, nahradiť alebo odobrať existujúce povolenia v súlade s ustanoveniami smernice 91/414/EHS. Odchylne od uvedeného termínu by sa mala poskytnúť dlhšia lehota na predloženie a posúdenie úplnej dokumentácie súvisiacej s prílohou III, pokiaľ ide o každý prípravok na ochranu rastlín v prípade každého plánovaného použitia, v súlade s jednotnými zásadami stanovenými v smernici 91/414/EHS.

               (10)

               Zo skúseností s predchádzajúcimi zaradeniami účinných látok posudzovaných v rámci nariadenia Komisie (EHS) č. 3600/92 z 11. decembra 1992, ktorým sa stanovujú podrobné pravidlá na realizáciu prvého stupňa pracovného programu, na ktorý sa vzťahuje článok 8 ods. 2 smernice Rady 91/414/EHS o umiestnení na trh prípravkov na ochranu rastlín (7), do prílohy I k smernici 91/414/EHS vyplýva, že pri výklade povinností držiteľov existujúcich povolení môžu vzniknúť ťažkosti, pokiaľ ide o prístup k údajom. S cieľom predísť ďalším ťažkostiam sa preto zdá, že je potrebné objasniť povinnosti členských štátov, najmä povinnosť overiť, či držiteľ povolenia dokáže preukázať prístup k dokumentácii spĺňajúcej požiadavky prílohy II k uvedenej smernici. Týmto objasnením sa však nestanovujú žiadne nové povinnosti pre členské štáty ani pre držiteľov povolení v porovnaní so smernicami, ktoré sa doteraz prijali a ktorými sa mení a dopĺňa príloha I.

               (11)

               Preto je vhodné smernicu 91/414/EHS zodpovedajúcim spôsobom zmeniť a doplniť.

               (12)

               Rozhodnutím 2008/934/ES sa stanovuje nezaradenie diklofop-metylu a odobratie povolení pre prípravky na ochranu rastlín obsahujúce danú látku do 31. decembra 2011. Z prílohy k tomuto rozhodnutiu je preto potrebné vypustiť riadok týkajúci sa diklofop-metylu.

               (13)

               Preto je vhodné zodpovedajúcim spôsobom zmeniť a doplniť rozhodnutie 2008/934/ES.

               (14)

               Opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,

         PRIJALA TÚTO SMERNICU:
   Článok 1
   Príloha I k smernici 91/414/EHS sa mení a dopĺňa tak, ako je stanovené v prílohe k tejto smernici.
   Článok 2
   V prílohe k rozhodnutiu 2008/934/ES sa vypúšťa riadok týkajúci sa dikolofop-metylu.
   Článok 3
   Členské štáty prijmú a uverejnia najneskôr do 30. novembra 2011 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
   Uvedené ustanovenia uplatňujú od 1. decembra 2011.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   Článok 4
   1.   Členské štáty v prípade potreby do 30. novembra 2011 zmenia a doplnia alebo odoberú v súlade so smernicou 91/414/EHS existujúce povolenia pre výrobky na ochranu rastlín obsahujúce účinnú látku diklofop. Do uvedeného dátumu overia najmä to, či podmienky stanovené v prílohe I k uvedenej smernici týkajúce sa diklofopu boli splnené, s výnimkou tých, ktoré sú stanovené v časti B položky týkajúcej sa uvedenej účinnej látky, a či držiteľ povolenia má dokumentáciu spĺňajúcu požiadavky prílohy II k uvedenej smernici alebo má k nej prístup v súlade s podmienkami článku 13 uvedenej smernice.
   2.   Odchylne od odseku 1 členské štáty prehodnotia každý povolený prípravok na ochranu rastlín s obsahom diklofopu ako jedinej účinnej látky alebo jednej z viacerých účinných látok, z ktorých všetky boli najneskôr do 31. mája 2011 uvedené v prílohe I k smernici 91/414/EHS, v súlade s jednotnými zásadami ustanovenými v prílohe VI k smernici 91/414/EHS, na základe dokumentácie spĺňajúcej požiadavky prílohy III k uvedenej smernici a s prihliadnutím na časť B položky v prílohe I k tejto smernici týkajúcej sa diklofopu. Na základe uvedeného hodnotenia určia, či prípravok spĺňa podmienky stanovené v článku 4 ods. 1 písm. b), c), d) a e) smernice 91/414/EHS.
   Po uvedenom určení členské štáty:

               a)

               v prípade prípravku s obsahom diklofopu ako jedinej účinnej látky podľa potreby zmenia a doplnia alebo odoberú povolenie najneskôr do 31. mája 2015 alebo

               b)

               v prípade prípravku s obsahom diklofopu ako jednej z viacerých účinných látok podľa potreby zmenia a doplnia alebo odoberú povolenie do 31. mája 2015 alebo do dátumu určeného na takúto zmenu a doplnenie alebo odobratie v príslušnej smernici alebo smerniciach, ktorými sa príslušná látka alebo látky dopĺňajú do prílohy I k smernici 91/414/EHS, podľa toho, ktorý z týchto dátumov nastane neskôr.

         Článok 5
   Táto smernica nadobúda účinnosť 1. júna 2011.
   Článok 6
   Táto smernica je určená členským štátom.

      V Bruseli 13. apríla 2011

            Za Komisiu

            predseda

         José Manuel BARROSO

      (1)  Ú. v. ES L 230, 19.8.1991, s. 1.

      (2)  Ú. v. ES L 55, 29.2.2000, s. 25.

      (3)  Ú. v. ES L 224, 21.8.2002, s. 23.

      (4)  Ú. v. EÚ L 333, 11.12.2008, s. 11.

      (5)  Ú. v. EÚ L 15, 18.1.2008, s. 5.

      (6)  Európsky úrad pre bezpečnosť potravín: Záver z partnerského preskúmania účinnej látky diklofop z hľadiska posúdenia rizika pesticídov. Vestník EFSA (EFSA Journal) 2010; 8(10):1718. [74 pp.]. doi:10.2903/j.efsa.2010.1718 K dispozícii na webovej stránke: www.efsa.europa.eu.

      (7)  Ú. v. ES L 366, 15.12.1992, s. 10.

      PRÍLOHA
      Na koniec tabuľky v prílohe I k smernici 91/414/ES sa dopĺňa táto položka:

                     Číslo

                     Bežný názov, identifikačné čísla

                     Názov IUPAC

                     Čistota (1)

                     Účinnosť od

                     Zaradenie platí do

                     Osobitné ustanovenia

                     „348

                     Diklofop
                     číslo CAS 40843-25-2 (základná látka)
                     číslo CAS 257-141-8 (diklofop-metyl)
                     číslo CIPAC 358 (základná látka)
                     číslo CIPAC 358.201 (diklofop-metyl)

                                 Diklofop
                                 kyselina (RS)-2-[4-(2,4-dichlórfenoxy)fenoxy]propiónová

                                 diklofop-metyl
                                 metylester kyseliny (RS)-2-[4-(2,4-dichlórfenoxy)fenoxy]propiónovej

                     ≥ 980 g/kg (vyjadrené ako diklofop-metyl)

                     1. júna 2011

                     31. mája 2021

                     ČASŤ A
                     Povoliť možno len použitie ako herbicíd.
                     ČASŤ B
                     Pri uplatňovaní jednotných zásad prílohy VI sa zohľadňujú závery revíznej správy o diklofope, a najmä dodatky I a II k tejto správe, ako ju 11. marca 2011 dokončil Stály výbor pre potravinový reťazec a zdravie zvierat.
                     Pri tomto celkovom hodnotení členské štáty:

                                 —

                                 venujú osobitnú pozornosť bezpečnosti používateľov a pracovníkov a stanovujú používanie primeraných osobných ochranných prostriedkov ako osobitnú podmienku na získanie povolenia,

                                 —

                                 venujú osobitnú pozornosť riziku pre vodné organizmy a necieľové rastliny a vyžadujú uplatňovanie opatrení na zníženie rizika.

                           Príslušné členské štáty požiadajú o predloženie informácií potvrdzujúcich:

                                 a)

                                 štúdiu metabolizmu v obilninách;

                                 b)

                                 aktualizáciu hodnotenia rizika, pokiaľ ide o možný vplyv preferenčnej degradácie/konverzie izomérov na životné prostredie.

                           Príslušné členské štáty zabezpečia, aby žiadateľ predložil Komisii informácie uvedené v písmene a) do 31. mája 2013 a informácie uvedené v písmene b) najneskôr dva roky po prijatí osobitných pokynov o hodnotení zmesí izomérov.“

         (1)  Ďalšie podrobnosti o totožnosti a špecifikácii účinnej látky sú uvedené v revíznej správe.


title: Vykonávacia smernica Komisie 2014/105/EÚ zo  4. decembra 2014 , ktorou sa menia smernice 2003/90/ES a 2003/91/ES, ktorými sa stanovujú vykonávacie opatrenia na účely článku 7 smernice Rady 2002/53/ES a článku 7 smernice Rady 2002/55/ES týkajúcich sa znakov, ktoré musia byť splnené ako minimum pri skúškach, a minimálnych podmienok na skúšanie určitých odrôd poľnohospodárskych rastlinných druhov a druhov zelenín  Text s významom pre EHP

text:
               5.12.2014

               SK

               Úradný vestník Európskej únie

               L 349/44

         VYKONÁVACIA SMERNICA KOMISIE 2014/105/EÚ
   zo 4. decembra 2014,
   ktorou sa menia smernice 2003/90/ES a 2003/91/ES, ktorými sa stanovujú vykonávacie opatrenia na účely článku 7 smernice Rady 2002/53/ES a článku 7 smernice Rady 2002/55/ES týkajúcich sa znakov, ktoré musia byť splnené ako minimum pri skúškach, a minimálnych podmienok na skúšanie určitých odrôd poľnohospodárskych rastlinných druhov a druhov zelenín
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2002/53/ES z 13. júna 2002 o spoločnom katalógu odrôd poľnohospodárskych rastlinných druhov (1), a najmä na jej článok 7 ods. 2 písm. a) a b),
   so zreteľom na smernicu Rady 2002/55/ES z 13. júna 2002 o obchodovaní s osivom zelenín (2), a najmä na jej článok 7 ods. 2 písm. a) a b),
   keďže:

               (1)

               Smernice Komisie 2003/90/ES (3) a 2003/91/ES (4) boli prijaté s cieľom zabezpečiť, aby odrody, ktoré členské štáty zaradia do svojich národných katalógov, boli v súlade s metodikami vydanými Úradom Spoločenstva pre odrody rastlín (Community Plant Variety Office, ďalej len „CPVO“), pokiaľ ide o znaky, ktoré sa musia zohľadniť ako minimum pri skúšaní určitých druhov, a minimálne podmienky na skúšanie odrôd, pokiaľ sa takéto metodiky vydali. Na ostatné odrody sa majú podľa uvedených smerníc uplatňovať metodiky Medzinárodnej organizácie na ochranu nových druhov rastlín (International Union for Protection of new Varieties of Plants, ďalej len „UPOV“).

               (2)

               CPVO a UPOV odvtedy stanovili ďalšie metodiky a existujúce metodiky aktualizovali.

               (3)

               Smernice 2003/90/ES a 2003/91/ES by sa preto mali zodpovedajúcim spôsobom zmeniť.

               (4)

               Opatrenia stanovené v tejto smernici sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,

         PRIJALA TÚTO SMERNICU:
   Článok 1
   Prílohy I a II k smernici 2003/90/ES sa nahrádzajú textom uvedeným v časti A prílohy k tejto smernici.
   Článok 2
   Prílohy k smernici 2003/91/ES sa nahrádzajú textom uvedeným v časti B prílohy k tejto smernici.
   Článok 3
   Členské štáty môžu pri skúšaní začatom pred 1. januárom 2016 uplatňovať smernice 2003/90/ES a 2003/91/ES v znení platnom pred ich zmenou touto smernicou.
   Článok 4
   Členské štáty prijmú a uverejnia najneskôr do 31. decembra 2015 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení.
   Tieto ustanovenia uplatňujú od 1. januára 2016.
   Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   Článok 5
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 6
   Táto smernica je určená členským štátom.

      V Bruseli 4. decembra 2014

            Za Komisiu

            predseda

         Jean-Claude JUNCKER

      (1)  Ú. v. ES L 193, 20.7.2002, s. 1.

      (2)  Ú. v. ES L 193, 20.7.2002, s. 33.

      (3)  Smernica Komisie 2003/90/ES zo 6. októbra 2003, ktorou sa ustanovujú vykonávacie opatrenia na účely článku 7 smernice Rady 2002/53/ES týkajúcej sa znakov, ktoré musia byť splnené ako minimum pri skúškach, a minimálnych podmienok na skúšanie určitých odrôd poľnohospodárskych rastlinných druhov (Ú. v. EÚ L 254, 8.10.2003, s. 7).

      (4)  Smernica Komisie 2003/91/ES zo 6. októbra 2003, ktorou sa ustanovujú vykonávacie opatrenia na účely článku 7 smernice Rady 2002/55/ES týkajúcej sa znakov, ktoré musia byť splnené ako minimum pri skúškach, a minimálnych podmienok na skúšanie určitých odrôd druhov zelenín (Ú. v. EÚ L 254, 8.10.2003, s. 11).

      PRÍLOHA
      ČASŤ A
      „
            PRÍLOHA I
            Zoznam druhov uvedených v článku 1 ods. 2 písm. a), ktoré majú spĺňať skúšobné protokoly CPVO

                        Vedecký názov

                        Bežný názov

                        Protokol CPVO

                           Festuca filiformis Pourr.

                        Kostrava vláskovitá

                        TP 67/1 z 23. 6. 2011

                           Festuca ovina L.

                        Kostrava ovčia

                        TP 67/1 z 23. 6. 2011

                           Festuca rubra L.

                        Kostrava červená

                        TP 67/1 z 23. 6. 2011

                           Festuca trachyphylla (Hack.) Krajina

                        Kostrava ovčia pravá

                        TP 67/1 z 23. 6. 2011

                           Lolium multiflorum Lam.

                        Mätonoh mnohokvetý

                        TP 4/1 z 23. 6. 2011

                           Lolium perenne L.

                        Mätonoh trváci

                        TP 4/1 z 23. 6. 2011

                           Lolium × boucheanum Kunth

                        Mätonoh hybridný

                        TP 4/1 z 23. 6. 2011

                           Pisum sativum L.

                        Hrach siaty peluška

                        TP 7/2 z 11. 3. 2010

                           Brassica napus L.

                        Repka olejka

                        TP 36/2 zo 16. 11. 2011

                           Cannabis sativa L.

                        Konopa siata

                        TP 276/1 z 28. 11. 2012

                           Helianthus annuus L.

                        Slnečnica ročná

                        TP 81/1 z 31. 10. 2002

                           Linum usitatissimum L.

                        Ľan siaty

                        TP 57/2 z 19. 3. 2014

                           Avena nuda L.

                        Ovos nahý

                        TP 20/1 zo 6. 11. 2003

                           Avena sativa L. (vrátane A. byzantina K. Koch)

                        Ovos a červený ovos

                        TP 20/1 zo 6. 11. 2003

                           Hordeum vulgare L.

                        Jačmeň siaty

                        TP 19/3 z 21. 3. 2012

                           Oryza sativa L.

                        Ryža

                        TP 16/2 z 21. 3. 2012

                           Secale cereale L.

                        Raž siata

                        TP 58/1 z 31. 10. 2002

                           xTriticosecale Wittm. ex A. Camus

                        Hybridy vzniknuté krížením druhu rodu Triticum s druhom rodu Secale

                        TP 121/2 rev. 1 zo 16. 2. 2011

                           Triticum aestivum L.

                        Pšenica letná

                        TP 3/4 rev. 2 zo 16. 2. 2011

                           Triticum durum Desf.

                        Pšenica tvrdá

                        TP 120/3 z 19. 3. 2014

                           Zea mays L.

                        Kukurica siata

                        TP 2/3 z 11. 3. 2010

                           Solanum tuberosum L.

                        Zemiak

                        TP 23/2 z 1. 12. 2005

                  Znenie týchto protokolov je uverejnené na webovej stránke CPVO (www.cpvo.europa.eu).

            PRÍLOHA II
            Zoznam druhov uvedených v článku 1 ods. 2 písm. b), ktoré majú spĺňať skúšobné metodiky UPOV

                        Vedecký názov

                        Bežný názov

                        Metodika UPOV

                           Beta vulgaris L.

                        Repa kŕmna

                        TG/150/3 zo 4. 11. 1994

                           Agrostis canina L.

                        Psinček psí

                        TG/30/6 z 12. 10. 1990

                           Agrostis gigantea Roth.

                        Psinček obrovský

                        TG/30/6 z 12. 10. 1990

                           Agrostis stolonifera L.

                        Psinček poplazový

                        TG/30/6 z 12. 10. 1990

                           Agrostis capillaris L.

                        Psinček obyčajný tenučký

                        TG/30/6 z 12. 10. 1990

                           Bromus catharticus Vahl

                        Stoklas preháňavý

                        TG/180/3 zo 4. 4. 2001

                           Bromus sitchensis Trin.

                        Stoklas sitkanský

                        TG/180/3 zo 4. 4. 2001

                           Dactylis glomerata L.

                        Reznačka laločnatá

                        TG/31/8 zo 17. 4. 2002

                           Festuca arundinacea Schreb.

                        Kostrava trsteníkovitá

                        TG/39/8 zo 17. 4. 2002

                           Festuca pratensis Huds.

                        Kostrava lúčna

                        TG/39/8 zo 17. 4. 2002

                           xFestulolium Asch. a Graebn.

                        Hybridy vzniknuté krížením druhu rodu Festuca s druhom rodu Lolium

                        TG/243/1 z 9. 4. 2008

                           Phleum nodosum L.

                        Timotejka uzlatá

                        TG/34/6 zo 7. 11. 1984

                           Phleum pratense L.

                        Timotejka lúčna

                        TG/34/6 zo 7. 11. 1984

                           Poa pratensis L.

                        Lipnica lúčna

                        TG/33/7 z 9. 4. 2014

                           Lotus corniculatus L.

                        Ľadenec rožkatý

                        TG/193/1 z 9. 4. 2008

                           Lupinus albus L.

                        Lupina biela

                        TG/66/4 z 31. 3. 2004

                           Lupinus angustifolius L.

                        Lupina úzkolistá

                        TG/66/4 z 31. 3. 2004

                           Lupinus luteus L.

                        Lupina žltá

                        TG/66/4 z 31. 3. 2004

                           Medicago sativa L.

                        Lucerna siata

                        TG/6/5 zo 6. 4. 2005

                           Medicago × varia T. Martyn

                        Lucerna menlivá

                        TG/6/5 zo 6. 4. 2005

                           Trifolium pratense L.

                        Ďatelina lúčna

                        TG/5/7 zo 4. 4. 2001

                           Trifolium repens L.

                        Ďatelina plazivá

                        TG/38/7 z 9. 4. 2003

                           Vicia faba L.

                        Bôb obyčajný

                        TG/8/6 zo 17. 4. 2002

                           Vicia sativa L.

                        Vika siata

                        TG/32/7 z 20. 3. 2013

                           Brassica napus L. var. napobrassica (L.) Rchb.

                        Kvaka

                        TG/89/6 rev. zo 4. 4. 2001 + 1. 4. 2009

                           Raphanus sativus L. var. oleiformis Pers.

                        Reďkev siata olejná

                        TG/178/3 zo 4. 4. 2001

                           Arachis hypogaea L.

                        Podzemnica olejná

                        TG/93/4 z 9. 4. 2014

                           Brassica rapa L. var. silvestris (Lam.) Briggs

                        Repica olejnatá

                        TG/185/3 zo 17. 4. 2002

                           Carthamus tinctorius L.

                        Požlt farbiarsky

                        TG/134/3 z 12. 10. 1990

                           Gossypium spp.

                        Bavlník

                        TG/88/6 zo 4. 4. 2001

                           Papaver somniferum L.

                        Mak siaty

                        TG/166/4 z 9. 4. 2014

                           Sinapis alba L.

                        Horčica biela

                        TG/179/3 zo 4. 4. 2001

                           Glycine max (L.) Merr.

                        Sója fazuľová

                        TG/80/6 z 1. 4. 1998

                           Sorghum bicolor (L.) Moench

                        Cirok dvojfarebný

                        TG/122/3 zo 6. 10. 1989

                  Znenie týchto metodík je uverejnené na webovej stránke UPOV (www.upov.int).
         “
      ČASŤ B
      „
            PRÍLOHA I
            Zoznam druhov uvedených v článku 1 ods. 2 písm. a), ktoré majú spĺňať skúšobné protokoly CPVO

                        Vedecký názov

                        Bežný názov

                        Protokol CPVO

                           Allium cepa L. (skupina Cepa)

                        Cibuľa a cibuľa kuchynská nakopená

                        TP 46/2 z 1. 4. 2009

                           Allium cepa L. (skupina Aggregatum)

                        Šalotka

                        TP 46/2 z 1. 4. 2009

                           Allium fistulosum L.

                        Cibuľa zimná

                        TP 161/1 z 11. 3. 2010

                           Allium porrum L.

                        Pór pestovaný

                        TP 85/2 z 1. 4. 2009

                           Allium sativum L.

                        Cesnak kuchynský

                        TP 162/1 z 25. 3. 2004

                           Allium schoenoprasum L.

                        Cesnak pažítkový (pažítka)

                        TP 198/1 z 1. 4. 2009

                           Apium graveolens L.

                        Zeler voňavý stopkový

                        TP 82/1 z 13. 3. 2008

                           Apium graveolens L.

                        Zeler voňavý buľvový

                        TP 74/1 z 13. 3. 2008

                           Asparagus officinalis L.

                        Asparágus lekársky (špargľa)

                        TP 130/2 zo 16. 2. 2011

                           Beta vulgaris L.

                        Repa obyčajná (cvikla) vrátane cheltenhamskej

                        TP 60/1 z 1. 4. 2009

                           Brassica oleracea L.

                        Kel kučeravý

                        TP 90/1 zo 16. 2. 2011

                           Brassica oleracea L.

                        Karfiol

                        TP 45/2 z 11. 3. 2010

                           Brassica oleracea L.

                        Brokolica

                        TP 151/2 z 21. 3. 2007

                           Brassica oleracea L.

                        Kel ružičkový

                        TP 54/2 z 1. 12. 2005

                           Brassica oleracea L.

                        Kaleráb

                        TP 65/1 z 25. 3. 2004

                           Brassica oleracea L.

                        Kel hlávkový, kapusta hlávková biela, kapusta hlávková červená

                        TP 48/3 zo 16. 2. 2011

                           Brassica rapa L.

                        Kapusta pekinská/čínska

                        TP 105/1 z 13. 3. 2008

                           Capsicum annuum L.

                        Paprika ročná

                        TP 76/2 z 21. 3. 2007

                           Cichorium endivia L.

                        Čakanka štrbáková pravá kučeravá, čakanka štrbáková pravá širokolistá

                        TP 118/3 z 19. 3. 2014

                           Cichorium intybus L.

                        Čakanka obyčajná siata cigóriová (priemyselná)

                        TP 172/2 z 1. 12. 2005

                           Cichorium intybus L.

                        Čakanka obyčajná

                        TP 173/1 z 25. 3. 2004

                           Citrullus lanatus (Thunb.) Matsum. a Nakai

                        Dyňa červená

                        TP 142/2 z 19. 3. 2014

                           Cucumis melo L.

                        Melón cukrový

                        TP 104/2 z 21. 3. 2007

                           Cucumis sativus L.

                        Uhorka siata šalátová, uhorka siata nakladačka

                        TP 61/2 z 13. 3. 2008

                           Cucurbita pepo L.

                        Tekvica obyčajná pravá (špargľová) alebo patizónová

                        TP 119/1 rev. z 19. 3. 2014

                           Cynara cardunculus L.

                        Artičoka kardová, artičoka zeleninová

                        TP 184/2 z 27. 2. 2013

                           Daucus carota L.

                        Mrkva obyčajná, mrkva obyčajná kŕmna

                        TP 49/3 z 13. 3. 2008

                           Foeniculum vulgare Mill.

                        Fenikel obyčajný

                        TP 183/1 z 25. 3. 2004

                           Lactuca sativa L.

                        Šalát siaty

                        TP 13/5 zo 16. 2. 2011

                           Solanum lycopersicum L.

                        Rajčiak jedlý

                        TP 44/4 rev. z 27. 2. 2013

                           Petroselinum crispum (Mill.) Nyman ex A. W. Hill

                        Petržlen záhradný

                        TP 136/1 z 21. 3. 2007

                           Phaseolus coccineus L.

                        Fazuľa šarlátová

                        TP 9/1 z 21. 3. 2007

                           Phaseolus vulgaris L.

                        Fazuľa záhradná kríčkovitá, fazuľa záhradná tyčová

                        TP 12/4 z 27. 2. 2013

                           Pisum sativum L. (partim)

                        Hrach siaty pravý stržňový, hrach siaty pravý lúskavý, hrach siaty pravý cukrový

                        TP 7/2 z 11. 3. 2010

                           Raphanus sativus L.

                        Reďkev siata pravá (reďkovka)

                        TP 64/2 z 27. 2. 2013

                           Solanum melongena L.

                        Ľuľok baklažánový (baklažán)

                        TP 117/1 z 13. 3. 2008

                           Spinacia oleracea L.

                        Špenát siaty

                        TP 55/5 z 27. 2. 2013

                           Valerianella locusta (L.) Laterr.

                        Valeriánka poľná

                        TP 75/2 z 21. 3. 2007

                           Vicia faba L. (partim)

                        Bôb obyčajný

                        TP bôb obyčajný/1 z 25. 3. 2004

                           Zea mays L. (partim)

                        Kukurica siata cukrová, kukurica siata pukancová

                        TP 2/3 z 11. 3. 2010

                           Solanum lycopersicum L. × Solanum habrochaites S. Knapp & D.M. Spooner; Solanum lycopersicum L. × Solanum peruvianum (L.) Mill.; Solanum lycopersicum L. × Solanum cheesmaniae (L. Ridley) Fosberg

                        Podpníky pre rajčiak

                        TP 294/1 z 19. 3. 2014

                  Znenie týchto protokolov je uverejnené na webovej stránke CPVO (www.cpvo.europa.eu).

            PRÍLOHA II
            Zoznam druhov uvedených v článku 1 ods. 2 písm. b), ktoré majú spĺňať skúšobné metodiky UPOV

                        Vedecký názov

                        Bežný názov

                        Metodika UPOV

                           Beta vulgaris L.

                        Repa obyčajná pravá špenátová alebo zeleninová (mangold)

                        TG/106/4 z 31. 3. 2004

                           Brassica rapa L.

                        Okrúhlica

                        TG/37/10 zo 4. 4. 2001

                           Cichorium intybus L.

                        Čakanka obyčajná siata listová (šalátová)

                        TG/154/3 z 18. 10. 1996

                           Cucurbita maxima Duchesne

                        Tekvica obrovská

                        TG/155/4 rev. z 28. 3. 2007 + 1. 4. 2009

                           Rheum rhabarbarum L.

                        Rebarbora vlnitá

                        TG/62/6 z 24. 3. 1999

                           Scorzonera hispanica L.

                        Hadomor španielsky

                        TG/116/4 z 24. 3. 2010

                  Znenie týchto metodík je uverejnené na webovej stránke UPOV (www.upov.int).
         “


title: Delegovaná smernica Komisie 2014/71/EÚ z  13. marca 2014 , ktorou sa na účely prispôsobenia technickému pokroku mení príloha IV k smernici Európskeho parlamentu a Rady 2011/65/EÚ, pokiaľ ide o výnimku pre olovo v spájkach v jednom rozhraní veľkoplošných vrstvených matricových prvkov  Text s významom pre EHP

text:
               20.5.2014

               SK

               Úradný vestník Európskej únie

               L 148/76

         DELEGOVANÁ SMERNICA KOMISIE 2014/71/EÚ
   z 13. marca 2014,
   ktorou sa na účely prispôsobenia technickému pokroku mení príloha IV k smernici Európskeho parlamentu a Rady 2011/65/EÚ, pokiaľ ide o výnimku pre olovo v spájkach v jednom rozhraní veľkoplošných vrstvených matricových prvkov
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (1), a najmä na jej článok 5 ods. 1 písm. a),
   keďže:

               (1)

               Smernicou 2011/65/EÚ sa zakazuje používanie olova v elektrických a elektronických zariadeniach uvedených na trh.

               (2)

               Detekčná technológia SDE (stacked die elements – vrstvené matricové prvky) sa používa v röntgenových detektoroch systémov počítačovej tomografie (CT) a RTG. Je prospešná pre pacientov, keďže znižuje potrebnú dávku röntgenového žiarenia. SDE detektory s veľkou plochou zatiaľ nemožno vyrobiť bez olova v spájke. Nahradenie a odstránenie olova v uvedenom prípade použitia teda nie je z vedeckého a technického hľadiska uskutočniteľné.

               (3)

               Používanie olova vo veľkoplošných vrstvených matricových prvkoch s viac ako 500 spojmi na rozhranie, ktoré sa používajú v röntgenových detektoroch systémov CT a RTG, by sa preto malo vyňať zo zákazu do 31. decembra 2019. Vzhľadom na inovačné cykly v oblasti zdravotníckych pomôcok a monitorovacích a kontrolných prístrojov ide o pomerne krátke prechodné obdobie a je nepravdepodobné, že by negatívne ovplyvnilo inováciu.

               (4)

               V súlade so zásadou „opravy podľa výroby“ na základe smernice 2011/65/EÚ, ktorej účelom je predĺžiť životnosť vyhovujúcich výrobkov po ich uvedení na trh, sa táto výnimka vzťahuje na náhradné diely aj po dátume jej uplynutia bez časového obmedzenia.

               (5)

               Smernica 2011/65/EÚ by sa preto mala zodpovedajúcim spôsobom zmeniť,

         PRIJALA TÚTO SMERNICU:
   Článok 1
   Príloha IV k smernici 2011/65/EÚ sa mení v súlade s prílohou k tejto smernici.
   Článok 2
   1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do posledného dňa šiesteho mesiaca po nadobudnutí účinnosti. Komisii bezodkladne oznámia znenie týchto ustanovení.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.

      V Bruseli 13. marca 2014

            Za Komisiu

            predseda

         José Manuel BARROSO

      (1)  Ú. v. EÚ L 174, 1.7.2011, s. 88.

      PRÍLOHA
      V prílohe IV k smernici 2011/65/EÚ sa dopĺňa tento bod 38:

                     „38.

                     Olovo v spájkach v jednom rozhraní veľkoplošných vrstvených matricových prvkov s viac ako 500 spojmi na rozhranie, ktoré sa používajú v röntgenových detektoroch systémov počítačovej tomografie (CT) a RTG.
                     Platí do 31. decembra 2019. Po tomto dátume sa môže používať v náhradných dieloch systémov CT a RTG uvedených na trh pred 1. januárom 2020.“


title: Delegovaná smernica Komisie 2014/1/EÚ z  18. októbra 2013 , ktorou sa na účely prispôsobenia technickému pokroku mení príloha IV k smernici Európskeho parlamentu a Rady 2011/65/EÚ, pokiaľ ide o výnimku pre olovo ako legujúci prvok v ložiskách a trecích plochách zdravotníckych prístrojov vystavených ionizujúcemu žiareniu  Text s významom pre EHP

text:
               9.1.2014

               SK

               Úradný vestník Európskej únie

               L 4/45

         DELEGOVANÁ SMERNICA KOMISIE 2014/1/EÚ
   z 18. októbra 2013,
   ktorou sa na účely prispôsobenia technickému pokroku mení príloha IV k smernici Európskeho parlamentu a Rady 2011/65/EÚ, pokiaľ ide o výnimku pre olovo ako legujúci prvok v ložiskách a trecích plochách zdravotníckych prístrojov vystavených ionizujúcemu žiareniu
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (1), a najmä na jej článok 5 ods. 1 písm. a),
   keďže:

               (1)

               Smernicou 2011/65/EÚ sa zakazuje používanie olova v elektrických a elektronických zariadeniach uvedených na trh.

               (2)

               Jediným spoľahlivým suchým mazivom, ktoré je trvanlivé a v prípade vystavenia ionizujúcemu žiareniu sa nerozkladá, je zliatina obsahujúca čiastočky olova.

               (3)

               V súčasnosti nie je možné upustiť od používania olova, ktoré je súčasťou zliatin pre ložiská a trecie plochy zdravotníckych prístrojov vystavovaných ionizujúcemu žiareniu, ani zaň neexistuje použiteľná náhrada.

               (4)

               Smernica 2011/65/EÚ by sa preto mala zodpovedajúcim spôsobom zmeniť,

         PRIJALA TÚTO SMERNICU:
   Článok 1
   Príloha IV k smernici 2011/65/EÚ sa mení v súlade s prílohou k tejto smernici.
   Článok 2
   1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do posledného dňa šiesteho mesiaca po nadobudnutí účinnosti. Komisii bezodkladne oznámia znenie týchto ustanovení.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.

      V Bruseli 18. októbra 2013

            Za Komisiu

            predseda

         José Manuel BARROSO

      (1)  Ú. v. EÚ L 174, 1.7.2011, s. 88.

      PRÍLOHA
      Do prílohy IV k smernici 2011/65/EÚ sa dopĺňa tento bod 23:

                  „23.

                  Olovo ako legujúci prvok v ložiskách a trecích plochách zdravotníckych prístrojov vystavených ionizujúcemu žiareniu. Platí do 30. júna 2021.“